
Брой 100, Юбилейно
Драги читатели и сътрудници!

Екипът на "ВЯРА" направи своя стотен брой. Това бяха сто месеца на упорита работа в името на хората с увреждания от Община Плевен, както  и в страната. Имаше и проблеми, но ние, а дано и вие, го обичахме, както може да се обича всяка рожба и влагахме много любов. Постарахме се да отразяваме всичко,което касае хората с увреждания,техния живот, радости и болки. Изказваме своята специална благодарност на нашия спонсор, сдружение „Здраве за всички”.Искаме да ви уверим, че "ВЯРА" ще продължи да работи за всички нас.

На всички ни, ЧЕСТИТ ЮБИЛЕЙ!

55 години Районна организация на 

Глухите - Плевен

През настоящата 2013 година Районната организация на глухите ще отбележи значим юбилей, 55 години от създаването и. От самото начало на годината вървят отчетните събрания на включените в нея организации. На 23 март по случай първа пролет се проведе пролетен бал за членовете и. Голяма придобивка е открития в клуба им на у. Дойран 2 щанд-магазин, в който се предлагат стоки произведени в предприятието "Тих труд" Плевен. Това са различни видове работни облекла /дочени дрехи, медицински облекла/, официална мъжка и дамска конфекция /поли, блузи, панталони, костюми, палта и др./, гъби, както и рекламни материали информиращи за останалото производство, насочваща информация от клуба. През изминалата година тази районна организация проведе голям туристически поход в с. Рибарица, Тетевен, където се проведоха редица спортни турнири. Участниците бяха от цялата страна. Плевенчани спечелиха в турнира по риболов. През настоящата година на 5, 6 и 7 юни, в гр. Стара Загора ще има голям фестивал на представители на всичките райони от страната. На него глухите хора ще покажат своите умения в самодейността. Плевенските самодейци подготвят театрална постановка по разказите за Хитър Петър. Ще се организира и събор по спортен риболов, отново за цялата страна, но мястото все още не уточнено. Навярно, където досега не е посещавано.  Сериозен проблем пред младите хора със слухови увреждания е интегрирането след училищната скамейка. До преди време са съществували специализирани паралелки в у-ще "Васил Левски", където двама специализирани педагози са работили с тях. Сега тези деца са интегрирани в различни училища и паралелки, като с тях работят ресурсни учители, но проблемът възниква след завършването. Самите те все още са с комплекси и започват сами да се търсят един друг. Това налага някакъв по специфичен подход, обхващането им в средите на съюза. Ръководството на района, ще организира през годината много мащабно честване на 55 годишнината на организацията. В клуба продължава своята работа самодейния танцов състав, ръководител на който сега е Джейлян Демирев. Те също ще се представят на фестивала в Стара Загора.

инж. Румен Петков, организатор клуб

Незрящата журналистка Таня Йовева представи нова книга

Хората с увреждания не са част от обществото, а участници в него

Книгата на Таня Йовева „Европа за хората - достойният труд на достойните хора” бе представена на 12 март 2013 от 14 часа В художествена галерия "Илия Бешков", малка зала Плевен. Авторката е събрала между страниците историите на хора, които въпреки неравностойното положение, в което се намират, са открили у себе си силата да се опълчат на съдбата и да се реализират като пълноправни и пълноценни личности. И не само това, но и да помагат на други като тях да търсят своя път със  пома гат на други като тях да търсят своя път със самочувствие и увереност. На фокус в книгата е социалната политика  спрямо хората с увреждания у нас и в  Европа. Освен анализите, които прави, авторката настоява да се търсят пътища за  достойното развитие на тези хора на пазара на труда.

Авторката сподели, че отделя много сили за търсене на възможности за реализация  на жените с увреждания, тъй като при тях проблемът е особено сериозен. Написала  е тази книга, за да може повече хора да научат и да станат съпричастни към  каузата – достоен труд на достойни хора. „Винаги съм искала да покажа, че хората с увреждания могат да работят наравно с  другите. За съжаление, само 10% успяват да се реализират на пазара на труда.  Повечето от тях, които се включват по програмите, създадени за тях, получават  краткотрайна заетост. Много наложително е да се търсят възможности за трайната  им работоспособност!”, заяви Таня Йовева.

Един от героите в книгата – незрящият бургазлия Живко Томов /защитил магистърска  степен в областта на компютърните науки/ апелира към промяна на  законодателството, насочено към хората с увреждания. Той припомни, че фирми с  кадрови състав над 50 души трябва да изпълнят квотата 3% от работещите в тях да  бъдат хора с увреждания. „Много фирми изпълняват тази квота, но се стараят да  правят такъв подбор, че да не взимат хора с очебийни недъзи. Законодателството е  по-скоро пожелателно, защото за неизпълнилите квотата не се налага санкция”.

Самата авторка на книгата е незряща, загубила е зрението си още като дете. Но  колкото по-трудно й е, толкова по-напористо се бори за своето активно участие в  реалния живот. Завършва СУ, става журналист, работи в Министерство на социалната  политика  - секретар на Националния съвет по рехабилитация и социална  интеграция. По-късно създава фондация „Достоен живот”, чрез която помага на много хора да заемат равностойно място в обществения живот. Пътува много и се  запознава с добри практики по проблемите на хората с увреждания в редица страни.  Създава „Национален алианс за развитие” и продължава упорито да осъществява  житейската си мисия – заетостта на хората с увреждания и пълноценното им участие  в живота.

За проблемите трябва да се говори, да се алармира, за да могат да бъдат решени.  Да се насърчат работодателите, защото повечето от тях се колебаят, когато трябва  да направят избор. Да се насърчат и самите хора с увреждания да учат, да търсят квалификация и да имат увереността, че могат! Точно това е целта на книгата на  Таня Йовева, която се разпространява безплатно, за да стигне до повече хора. И  за да може да се преодолее практиката - на хората с увреждания да се гледа като 

на част от обществото, но не и като на реални участници в него. Информираност и достъпна среда – това са най-важните неща. Книгата е издадена чрез съфинансирането на Европейския социален фонд.

По инициатива на група студенти от специалност "Социални дейности" на  Медицински колеж към Медицински университет - Плевен, беше разработен проект  "Заедно ще сбъднем мечтите си". Целта на проекта е да подпомогне процеса на  социално включване на лица със социални проблеми, при осигуряване на възможност  за тяхната личностна и творческа изява.От колежа в Плевен информираха, че в рамките на проекта е било проведено  проучване на интересите и потребностите от личностна изява и творческа  реализация на потребителите на социални услуги. В резултат от него е разработен  и план за работа с тях като дейностите са били насочени към потребителите на  социални услуги от всички възрасти. На доброволен принцип в проекта се включиха социални и образователни институции,  както и социалните услуги „Защитено жилище за възрастни хора с умствена  изостаналост -Плевен, Помощно училище "П. Р. Славейков" - Плевен, Дом за деца,  лишени от родителска грижа "Детелина" - Плевен, Дневен център за възрастни хора  с увреждания - Плевен, Център за социална рехабилитация и интеграция, Дом за  деца и младежи с умствена изостаналост "Дъга"- село Згалево - община Пордим, Дом  за деца, лишени от родителска грижа "Младен Антонов" в село Тотлебен - община  Пордим.

В рамките на проекта са проведени съвместни мероприятия между студентите и  потребителите на социалната услуга като:

-Хайде да се запознаем" 

-Да поиграем заедно на..."

-„И аз мога"

-„Празнуваме заедно", като бяха организирани и  изложби и състезания.

В програмата на проекта, който се осъществява със съдействието на Община Плевен  е включен и концерт на участниците, посветен на Световния ден на социалната  работа, който се проведе в зала "Катя Попова" на 19 март 2013 г. от 17:30  часа.

Авторите на проекта "Заедно ще сбъднем мечтите си", очакват работата по него да  даде възможност на хората със социални проблеми да покажат и разгърнат пред  обществото творческия си потенциал и да се почувстват личностно значими. Проектът ще помогне на студентите, работещи по него да приложат в практиката си някои от усвоените знания по време на обучението си и не на последно място,  участниците в него да намерят нови приятели, да осъществят заедно различни дейности и да си помагат взаимно.

Дарик News

Почивно дело

Почивна станция „РЕЛАКС” В ШИПКОВСКИ МИНЕРАЛНИ БАНИ към Съюз на слепите в България, предлага:

Период: 1 януари – 31 декември 2013 г.

1. Стая с две легла за двама за 1 вечер–36,00 лв.

2. Стая с две легла за двама за 2 и повече вечери – 30,00 лв.

3. Стая с три легла – 54,00 лв.

4. Ползването на самостоятелна стая +10,00 лв.

5. Апартамент – 50,00 лв.

6. Нощувка + закуска – 20,00 лв.

7. Нощувка + вечеря + закуска - 26,00 лв. за 1 вечер / за 3 и повече полупансиона 23,00 лв./

8. Нощувка + вечеря + обяд + закуска – 28,00 лв.

/ за 3 и повече пълни пансиона – 25,00 лв. /

Подготвен е график на смените за по-удобно ползване на почивната база. Той обхваща периода от 10 юни до 13 септември  2013 г. или общо 96 дни, разбити в 12 смени по 8 дни всяка една от тях.

I. смяна от 10.06. до 17.06. включително

II. смяна от 18.06. до 25.06. включително

III. смяна от 26.06. до 03.07. включително

IV. смяна от 04.07. до 11.07. включително

V. смяна от 12.07. до 19.07. включително

VI. смяна от 20.07. до 27.07. включително

VII. смяна от 28.07. до 04.08. включително

VIII. смяна от 05.08. до 12.08. включително

IX. смяна от 13.08. до 20.08. включително

X. смяна от 21.08. до 28.08. включително

XI. смяна от 29.08. до 05.09. включително

XII. смяна от 06.09. до 13.09. включително

Почивната станция може да се ползва и от нечленуващи в ССБ хора. За връзка и записване на телефон 0886 100 006, управител Велизар Хинков.

Инж. Р. Петков, организатор клуб

Канис терапия

Това са занятия с обучени кучета,подбрани специално,притежаващи стабилен и  уравновесен характер.Терапията е насочена към корекция, рехабилитация и социална  адаптация на лица с нарушено развитие от различен вид.

Определение: Канис-терапия е метод, който засилва ефикасността на развитието на  личността,  обучението и рехабилитацията. При него като мотиватор се явява  специално избрано и обучено куче, което е под контрола на квалифициран  канис-терапевт. В задачите на канис-терапията влиза комплексно въздействие върху  организма на детето с упор на неговите  функции, насочени към стимулация на  умственото му и физическото развитие, корекция на вече налични отклонения  (отклонения в двигателна моторика и фина моторика, поведение, говор,  емоционално-волева сфера, общуване и т.н.). Включена е психотерапевтична работа  със семействата, възпитаващи деца с особености на развитието. Канис-терапия се  занимава както с общи педагогични, така и индивидуални корекционни задачи, в  зависимост от потребностите на всяко дете.

Методите, които се използват могат да бъдат както индивидуални, така и групови  занятия по канис-терапия за деца от различна възраст,  сред които има деца със  забавяне на психичното и социалното развитие, ДЦП, смущения в говора, аутизъм,  нарушения в слуха и зрение, синдром на Даун, соматични заболявания и други.

Занятията се провеждат от инструктор и психотерапевт,в присъствието на Родителите.

Първият етап от цифровизацията започна на 21 декември. От 1 март 2013 г. бе пуснат цифровият сигнал и до началото на септември ще бъдат активни заедно аналоговият и цифровият сигнал. Самата цифровизация ще протече на три етапа. 

От 1 септември гражданите ще могат да гледат безплатно до 15 национални цифрови  програми. За да стане това, ще трябва да закупят цифров декодер или нов  телевизионен приемник.

За социално слабите хора са предвидени ваучери на стойност 60 лв. за закупуване  на декодер. Те ще се получават от гражданите, на които през отоплителния период  2012 - 2013 им е отпусната енергийна помощ за отопление. Другите условия, на  които трябва да отговарят, за да получат ваучер, са телевизорът им да е  аналогов, а не цифров, както и да не са абонати на нито един от кабелните оператори.

Хранителни банки

Какво представляват хранителните банки, кои са принципите, около които се изграждат, как функционира този модел в различни държави по света и може ли да проработи и у нас?

Хранителното банкиране има повече от 43 годишна история. Пенсионираният американски бизнесмен Джон ван Хенгел работи като доброволец към местна организация, която помага на някой от най-бедните във Финикс, Аризона. По време на работата си той забелязва, че много търговски обекти изхвърлят продукти с наближаващ до изтичане срок на годност. Ван Хенгел събира тези хранителни продукти и започва да ги предава на местни центрове и организации, осигуряващи хранително подпомагане на нуждаещите се. През 1967 г. се появява първата хранителна банка в света – "Хранителната банка на Св. Мари". През 70-те години Федералното правителство на САЩ отпуска финансова помощ за изграждане на хранителните банки във всички щати на Америка. Днес националната мрежа на хранителните банки в Щатите включва повече от 205 члена.  В средата на 80-те години идеята за хранителните банки се прехвърля чрез мисионери първо във Франция, а след това и в Белгия. Веднага след това се сформира Европейската федерация на хранителните банки, която понастоящем обхваща над 230 банки в 18 европейски държави.  В световен мащаб над 1500 хранителни банки през мрежа от раздаващи организации обслужват около 40 милиона нуждаещи се в 40 държави в Европа, Северна, Централна и Латинска Америка, Австралия, Африка и Азия. Основни принципи при прилагания модел в света  са следните.Хранителната банка е неправителствена организация с идеална цел в обществена полза.. Тя развива своята дейност като разчита на поне 75% доброволчески труд и на мобилизирането на съществуващи ресурси. Хранителната банка е механизъм за набиране, складиране и раздаване на храна. Мисията й е да осигурява системно храна на нуждаещите се на основата на дългосрочно партниране между представители на местната и централна власт, на бизнеса, гражданските сдружения и медии за даряване на храна, стоки от първа необходимост, пари или доброволен труд. В повечето случаи, хранителната банка не раздава директно на нуждаещите се, а ползва вече изградената инфраструктура на одобрени и отговарящи на нейните стандарти за безопасност раздаващи организации, за да може да има пълна проследимост на продуктите, които влизат и излизат от нея.  Тя е алтернатива на изхвърлянето и унищожаването на значими количества годна за консумация храна. ХБ е един от инструментите в много страни в дългосрочна политика за социално подпомагане, както и инструмент за подпомагане в криза. Ефективността на ХБ се крие в осигуряването на ресурс с висока стойност на ниска цена от административна гледна точка и намаляване на ресурс за управление и унищожаване на храни, както за хранителната индустрия, така и за публичния сектор.  Партньори на хранителните банки са представители на трите заинтересовани сектора - държавата, бизнеса и неправителствените организации.  По своята същност хранителната банка може да се разглежда като част или продължение за хранителната индустрия, тъй като прилага същите, а в някой случаи и по-строги, стандарти за безопасност на храните. ХБ е партньор на бизнеса в намирането на адекватно и ефективно решение при наличие на хранителни продукти, които не се реализират за продажба в моменти на свръхпроизводство, грешка при пакетиране или етикетиране, лошо планиране, занижена покупателна способност на потребителите и др. ХБ получава като дарение годна за консумация храна от производители, преработватели, търговци на дребно и едро, дистрибутори, хранителни вериги, дори и от потребителите. Това може да бъде храна с изтичащ срок на годност или с нарушен търговски вид, но с добра хранителна стойност.  В някои страни храна се предоставя по държавни или общински програми за хранене, които използват хранителни банки като организации, които администрират програмите им. ХБ целогодишно набират хранителни продукти чрез публични набирателни кампании.  Източниците на средства за управлението и администрирането на дейността в банката са дарения от граждани и фирми, държавата, фондове и други финансови инструменти, както и от възможни такси, които се заплащат от организациите, раздаващи храната на нуждаещите се, средства за администриране на правителствена хранителна програма и др.  Хранителната банка в повечето случаи не е изолирано решение на глада или отговор на социалните нужди в една общност или в една страна. Решението стои в много по-комплексни мерки за намаляване на бедността. Хранителното банкиране представлява възможност за партниране със съвместни ресурси и усилия на представители на трите сектора в едно общество.  Освен осигуряване на храна на хора с ограничени доходи, наличието на допълнителна храна е решение за семейства и хора, които преминават през криза поради загуба на работа и временно драстично намаляване на доходите им.

Българският червен кръст е една от значимите хранителни банки в България.

Съставители: инж. Румен Петков 

